**LĒMUMS**

Liepājā

|  |  |
| --- | --- |
| 2023. gada 20. aprīlī | Nr.117/4  (prot. Nr.4, 11.§) |

Par sabiedrības vajadzībām nepieciešamo

īpašumu Atmodas bulvārī 21C, Liepājā

Nekustamais īpašums Atmodas bulvārī 21C, Liepājā sastāv no neapbūvētas zemes vienības ar kadastra apzīmējumu 17000030050 188 kv.m platībā, reģistrēts Liepājas pilsētas zemesgrāmatas nodalījumā Nr.100000525485 uz akciju sabiedrības “Latvenergo” vārda.

2023. gada 2. martā saņemta akciju sabiedrības “Latvenergo” vēstule Nr.01VD00-13.1/308 “Par īpašumu Atmodas bulvāris 21C, Liepāja”, kurā izteikts priekšlikums Liepājas valstspilsētas pašvaldībai izvērtēt nepieciešamību iegādāties nekustamo īpašumu Atmodas bulvārī 21C, Liepājā, kurš tiek virzīts atsavināšanai izsoles veidā Elektronisko izsoļu vietnē.

Izskatot Liepājas valstspilsētas pašvaldības lūgumu, akciju sabiedrība “Latvenergo” apturēja nekustamā īpašuma atsavināšanu izsoles veidā, un 2023. gada 13. marta vēstulē Nr.01VD00-13.2/400 “Par nekustamo īpašumu Atmodas bulvāris 21C, Liepāja” piedāvā Liepājas valstspilsētas pašvaldībai iegādāties nekustamo īpašumu par sertificēta vērtētāja noteikto tirgus cenu, kas paaugstināta par vienu izsoles soli, tas ir 1290 EUR (viens tūkstotis divi simti deviņdesmit *euro*).

Liepājas pilsētas pašvaldības iestāde “Liepājas pilsētas būvvalde” 2023. gada 20. marta vēstulē Nr.239/2.3. “Par īpašumu Atmodas bulvārī 21C, Liepājā” norāda, ka nekustamais īpašums Atmodas bulvārī 21C, Liepājā saskaņā ar Liepājas pilsētas teritorijas plānojumu atrodas līnijbūvju izbūves teritorijā, kur zemes un būvju galvenais izmantošanas veids ir autotransporta, gājēju un velosipēdistu satiksme, kā arī inženierkomunikāciju izvietošana. Daļa no īpašuma atrodas dzelzceļa perspektīvā trasējuma teritorijā, kur galvenais zemes un būvju izmantošanas veids ir dzelzceļa transports un ar to saistītās infrastruktūras izbūve, tādējādi īpašums paredzēts pašvaldības autonomo funkciju veikšanai – nodrošinot administratīvo teritoriju ar autotransportam un dzelzceļam nepieciešamo infrastruktūru.

Liepājas pilsētas pašvaldības iestāde “Liepājas pilsētas pašvaldības administrācija” 2023. gada 28. marta vēstulē Nr.622/2.15.1 “Par nekustamo īpašumu Atmodas bulvārī 21C, Liepājā” norāda, ka, izvērtējot Liepājas valstspilsētas un Dienvidkurzemes novada attīstības plānošanas dokumentos minētos uzstādījumus, spēkā esošos attīstības plānošanas dokumentus un Liepājas pilsētas teritorijas plānojumu, nekustamais īpašums, zemesgabals Atmodas bulvārī 21C, Liepājā, ir nepieciešams Liepājas ostas perspektīvai attīstībai, izbūvējot dzelzceļa atzaru ziemeļu virzienā.

Pašvaldību likuma 4. panta pirmās daļas 3. punkts noteic, ka pašvaldības autonomā funkcija ir gādāt par pašvaldības īpašumā esošo ceļu būvniecību, uzturēšanu un pārvaldību, savukārt 12. punkts noteic, ka pašvaldības autonomā funkcija ir sekmēt saimniecisko darbību pašvaldības administratīvajā teritorijā un sniegt tai atbalstu.

Sabiedrības vajadzībām nepieciešamā nekustamā īpašuma atsavināšanas likuma 2. pants noteic, ka nekustamo īpašumu atsavina valsts aizsardzības, vides aizsardzības, veselības aizsardzības vai sociālās nodrošināšanas vajadzībām, sabiedrībai nepieciešamu kultūras, izglītības un sporta objektu, inženierbūvju un inženierkomunikāciju būvniecībai vai transporta infrastruktūras attīstībai, kā arī citu sabiedrības vajadzību nodrošināšanai, ja šis mērķis nav sasniedzams ar citiem līdzekļiem.

Iegādājoties zemesgabalu Atmodas bulvārī 21C, Liepājā, tiktu ievērota lietderība un sabiedrības vajadzības, nodrošinot Liepājas ostas perspektīvu attīstību, izbūvējot dzelzceļa atzaru ziemeļu virzienā, kā arī autotransporta, velosipēdistu un gājēju infrastruktūras izveidošanu. Neiegādājoties minēto īpašumu, nevar tikt garantēta vienošanās ar jauno īpašnieku par tā atsavināšanu, iespējams, tas būtu jāiegādājas piespiedu kārtā, nodrošinot īpašniekam taisnīgu atlīdzību un sedzot zaudējumus par īpašuma atsavināšanu. Līdz ar to, iegādājoties šo nekustamo īpašumu pārdevējam to labprātīgi pārdodot, tiek ievērots samērīguma princips un sasniegts sabiedrības interesēm atbilstošs mērķis. Arī no Sabiedrības vajadzībām nepieciešamā nekustamā īpašuma atsavināšanas likuma 4. panta izriet, ka primāri nekustamā īpašuma atsavināšana sabiedrības vajadzībām notiek, vienojoties par labprātīgu nekustamā īpašuma atsavināšanu.

Saskaņā ar Sabiedrības vajadzībām nepieciešamā nekustamā īpašuma atsavināšanas likuma 20. panta pirmo daļu, atlīdzību par atsavināmo nekustamo īpašumu nosaka, ņemot vērā sertificēta nekustamā īpašuma vērtētāja vērtējumu un nekustamā īpašuma īpašniekam nodarītos zaudējumus. SIA “VESTABALT” (kompetences sertifikāts Nr.24) analīzes rezultātā sniegusi atzinumu, ka nekustamā īpašuma Atmodas bulvāris 21C, Liepāja, kadastra numurs 17000030050, tirgus vērtība uz novērtēšanas datumu 2023. gada 7. februāri ir 1240 EUR (viens tūkstotis divi simti četrdesmit *euro*). Savukārt 50 EUR (piecdesmit *euro*), kas bija paredzēts kā viens izsoles solis, ir minimālā summa, ko pārdevējam jāsaņem, pārdodot īpašumu izsolē, papildus īpašuma tirgus vērtībai, vērtējami kā īpašniekam nodarītie zaudējumi, kas pašvaldībai jāatlīdzina.

Ievērojot minētos apsvērumus, pamatojoties uz Pašvaldību likuma 4. panta pirmās daļas 3. un 12. punktu, 10. panta pirmās daļas 16. punktu, Publiskas personas finanšu līdzekļu un mantas izšķērdēšanas novēršanas likuma 3. panta pirmās daļas 3. punktu, Sabiedrības vajadzībām nepieciešamā nekustamā īpašuma atsavināšanas likuma 2., 4. un 20. pantu, izskatot Liepājas valstspilsētas pašvaldības domes pastāvīgās Pilsētas attīstības komitejas 2023. gada 13. aprīļa lēmumu (sēdes protokols Nr.4) un pastāvīgās Finanšu komitejas 2023. gada 13. aprīļa lēmumu (sēdes protokols Nr.4), Liepājas valstspilsētas pašvaldības dome **nolemj:**

1. Pirkt nekustamo īpašumu Atmodas bulvārī 21C, Liepājā (kadastra Nr.17000030050), kas sastāv no zemesgabala 188 kv.m platībā ar kadastra apzīmējumu 17000030050, reģistrēts Liepājas pilsētas zemesgrāmatas nodalījumā Nr.100000525485 uz akciju sabiedrības “Latvenergo” (reģistrācijas Nr.40003032949) vārda, par 1290 EUR (viens tūkstotis divi simti deviņdesmit *euro*) sabiedrības vajadzībām, realizējot pašvaldības autonomās funkcijas.

2. Uzdot Liepājas pilsētas pašvaldības iestādei “Nekustamā īpašuma pārvalde” sagatavot lēmuma 1. punktā minētā sabiedrības vajadzībām nepieciešamā nekustamā īpašuma pirkuma līguma projektu.

3. Pilnvarot Liepājas pilsētas pašvaldības iestādes “Nekustamā īpašuma pārvalde” vadītāju parakstīt lēmuma 1. punktā minētā sabiedrības vajadzībām nepieciešamā nekustamā īpašuma pirkuma līgumu un visus ar šī nekustamā īpašuma iegādi saistītos dokumentus, veikt nepieciešamās darbības nekustamā īpašuma noformēšanai zemesgrāmatā uz Liepājas valstspilsētas pašvaldības vārda un ņemt grāmatvedības uzskaitē.

4. Liepājas pilsētas pašvaldības iestādes “Liepājas pilsētas pašvaldības administrācija” Finanšu pārvaldei paredzēt finanšu līdzekļus 1290 EUR (viens tūkstoties divi simti deviņdesmit *euro*) lēmuma 1. punktā minētā nekustamā īpašuma iegādei.

5. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma 2., 3. un 4. punkta izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Izpilddirektora birojam, Finanšu pārvaldei, Nekustamā īpašuma pārvaldei, Nekustamā īpašuma pārvaldes grāmatvedei, AS “Latvenergo” | |